Jakub Málek

Jakub Málek (s. 11. huhtikuuta 2002 Kroměříž, Tšekki) on tšekkiläinen jääkiekkomaalivahti, joka pelaa NHL-seura New Jersey Devilsin organisaatiossa. Hän pelaa pääasiassa seuran AHL-joukkue Utica Cometsissa. 
Ura.
Seuraura.
Málek on HK Kroměřížin kasvatti. Hän pelasi myöhemmät juniorivuotensa kuitenkin VHK Vsetínissä. Málek debytoi seuran miesten joukkueessa vain 16-vuotiaana kaudella 2018–2019, jolloin hän pelasi Tšekin toiseksi korkeimmalla sarjatasolla 1. česká hokejová ligassa kaksi runkosarjaottelua. Kauden 2019–2020 Málek pelasi lähes kokonaan Vsetínin U20-joukkueessa. Hän ei pelannut otteluakaan seuran miesten joukkueessa, mutta Málek pelasi miesten pelejä kuitenkin kolme ottelua lainalla Tšekin kolmanneksi korkeimmalla sarjatasolla 2. česká hokejová ligan HC Valašské Meziříčíssä. Kaudella 2020–2021 hän pelasi Vsetínissä 14 runkosarja- ja seitsemän pudotuspeliottelua 1. ligassa sekä yhden ottelun lainalla Valašské Meziříčíssä.
New Jersey Devils varasi Málekin neljännellä kierroksella sadantena pelaajana . Hän pelasi kaudella 2021–2022 Vsetínissä 31 runkosarjaottelua torjuen 22 voittoa ja kolme nollapeliä sekä 13 pudotuspeliottelua torjuen seitsemän voittoa ja kaksi nollapeliä. 20. lokakuuta 2021 pelatussa vierasottelussa AZ Havířovia vastaan Málek onnistui maalivahdille harvinaisesti maalinteossa. Hän viimeisteli Vsetínille 1–4-loppulukemat vastustajan tyhjään maaliin. Málek eteni joukkueen kanssa aina 1. ligan finaaleihin saakka, mutta mestaruuden vei lopulta kuitenkin HC Dukla Jihlava otteluvoitoin 4–2. Málek valittiin kauden päätteeksi sarjan parhaaksi maalivahdiksi, parhaaksi junioriksi ja tähdistökentälliseen.
Kaudeksi 2022–2023 Málek siirtyi 2+1-vuotisella sopimuksella SM-liigajoukkue Tampereen Ilvekseen. Hän lähti kauteen niin ikään joukkueen toisena maalivahtina maanmiehelleen Marek Langhamerille. Málek teki miesten pääsarjadebyyttinsä Mestarien liigan toisella kierroksella 3. syyskuuta 2022 vieraissa itävaltalaista EC Salzburgia vastaan. Hän torjui Ilveksen 2–3-voittoon päättyneessä ottelussa 17 kertaa. SM-liigadebyyttinsä Málek teki runkosarjan toisella kierroksella 16. syyskuuta 2022 vieraissa Vaasan Sportia vastaan. Hän torjui Ilveksen 1–4-voittoon päättyneessä ottelussa 32 kertaa. Kenth Vesterlund valitsi Málek ottelun Alumnien tähtien kakkostähdeksi. Liigauransa ensimmäisen nollapelin hän pelasi 1. joulukuuta 2022 vieraissa Hämeenlinnan Pallokerhoa vastaan. Málek torjui Ilveksen 0–4-voittoon päättyneessä ottelussa 26 kertaa. Hän sai ottelussa myös kakkossyöttöpisteen Eetu Päkkilän voittomaaliksi jääneeseen avausmaaliin. Ari Nurminen ja Juha Kokko valitsivat Málekin ottelun Alumnien tähtien ykköstähdeksi. Hän pelasi SM-liigassa runkosarjan aikana 22 ottelua torjuen yhdeksän voittoa ja kaksi nollapeliä. Pudotuspeleissä Málek nousi torjuntavastuuseen, kun Marek Langhamer joutui sivuun kesken välieräsarjan. Hän pelasi kolme ottelua torjuen yhden voiton, kunnes Langhamer palasi Ilveksen maalinsuulle. Hän voitti kauden päätteeksi SM-pronssia. Málek pelasi kauden aikana myös kuusi ottelua lainalla Mestis-joukkue Kooveessa.
Kaudella 2023–2024 Málek jäi runkosarjan aikana niukasti Ilveksen kakkosmaalivahdiksi Jonas Gunnarssonille ja hän pelasi 27 ottelua torjuen 16 voittoa ja kaksi nollapeliä. Pudotuspeleissä Málek onnistui kuitenkin syrjäyttämään Gunnarssonin. Maaliskuussa 2024 Ilves tiedotti käyttäneensä hänen sopimuksessaan olleen option ja tehneen vuoden mittaisen jatkosopimuksen Málekin kanssa.
Toukokuussa 2024 Málekin NHL:ään varannut New Jersey Devils tiedotti solmineensa hänen kanssaan kaksivuotisen tulokassopimuksen. Heinäkuussa Ilves tiedotti Devilsin lainanneen Málekin joukkueeseen vielä kaudeksi 2024–2025. Hän pelasi suurimman osan joukkueen runkosarjaotteluista ja torjui 33 ottelussa neljä nollapeliä. Málek jäi kauden edetessä kuitenkin pääasialliseksi kakkosmaalivahdiksi Dominik Pavlátille, joka pelasi yhtä ottelua vaille kaikki pudotuspelit. Pavlát joutui kuitenkin sivuun pronssiottelusta, jonka Málek aloitti ja torjui Ilveksen SM-pronssille.
Maajoukkueura.
Málek edusti Tšekkiä alle 20-vuotiaiden MM-kilpailuissa joulukuussa 2021 käynnistyneessä vuoden 2022 turnauksessa. Hän ehti pelata yhden ottelun, mutta turnaus kuitenkin keskeytettiin useassa joukkueessa ilmenneiden koronavirustartuntojen vuoksi. Turnaus pelattiin uudelleen elokuussa 2022, mutta Málekia ei kuitenkaan valittu Tšekin joukkueeseen. Yhteensä hän on pelannut viisi nuorten maaottelua.
Tšekin A-maajoukkueessa Málek on pelannut seitsemän ottelua. Hän teki A-maajoukkuedebyyttinsä Karjala-turnauksen Växjössä pelatussa avausottelussa 9. marraskuuta 2023 Ruotsia vastaan. Málek torjui Tšekin 2–5-voittoon päättyneessä ottelussa 26 kertaa.